bluuebunny/crossref_metadata_2025 huggingface dataset:
Ανάπτυξη ενιαίας μεθόδου σαρώσεως απαγορευμένων ουσιών σε ούρα αθλητών με την τεχνική GC/MS, για εφαρμογή σε εργαστήρια ελέγχου doping
Authors: Κιούση Πολυξένη
Published: August 2021

Βασική απαίτηση για τα εργαστήρια ελέγχου ντόπινγκ αποτελεί η ικανότητα προσδιορισμού ενός μεγάλου αριθμού απαγορευμένων ουσιών με διαφορετικές ιδιότητες, σε χαμηλές συγκεντρώσεις και σε διάφορα βιολογικά υγρά, όπως τα ούρα. Τα περισσότερα εργαστήρια χρησιμοποιούν για το σκοπό αυτό διαφορετικές παρασκευαστικές και αναλυτικές διαδικασίες. Η ανάπτυξη μιας ενιαίας μεθόδου σαρώσεως θα ήταν επιθυμητή, καθώς θα μπορούσε να οδηγήσει σε σημαντική εξοικονόμηση χρόνου, κόστους και ανθρώπινου δυναμικού. Η παρούσα εργασία, εξετάζει την ανάπτυξη ενιαίας μεθόδου σαρώσεως για την ανίχνευση απαγορευμένων ουσιών σε δείγματα ούρων αθλητών με την τεχνολογία GC/TOFMS. Η μέθοδος σάρωσης θα πρέπει να περιλαμβάνει κοινή παρασκευαστική πορεία και ενιαίο στάδιο αναλυτικής μέτρησης. Η πρώτη περιλαμβάνει τα στάδια της υδρόλυσης, εκχύλισης και παραγωγοποίησης. Το πειραματικό πρωτόκολλο για την ανάπτυξη ενιαίας μεθόδου παραγωγοποίησης επικεντρώθηκε στο σχηματισμό τριμεθυλοσιλυλο-παραγώγων. Ακολούθησεβελτιστοποίηση της προτεινόμενης πορείας παραγωγοποίησης. Η βελτιστοποιημένη πορεία παραγωγοποίησης δυο σταδίων, διάρκειας 20 min επέτρεψε την ανίχνευση 190 ουσιών σε συγκέντρωση ίση με το Ελάχιστο Απαιτούμενο Όριο Απόδοσης (MRPL). Το πειραματικό πρωτόκολλο για την ανάπτυξη ενιαίας μεθόδου εκχύλισης περιλαμβάνει 4 σειρές πειραμάτων. Αρχικά εξετάστηκαν πρωτόκολλα εκχύλισης στερεάς φάσης (SPE) και υγρό-υγρό εκχύλισης (LLE), σε μη υδρολυμένα ούρα. Συνδυασμός SPE και LLE οδήγησε σε καθαρισμό του υποβάθρου και ικανοποιητικά αποτελέσματα. Τα πρωτόκολλα αυτά, καθώς και πρωτόκολλα μόνο με LLE δοκιμάστηκαν σε υδρολυμένα ούρα. Τα βέλτιστα πρωτόκολλα εφαρμόστηκαν για την εκχύλιση του συνόλου των εξεταζομένων ουσιών στο MRPL. Τελικά, επιλέχθηκε εκχύλιση με διαιθυλαιθέρα. Η εφαρμογή κοινής αναλυτικής πορείας περιλαμβάνει την ανάλυση δειγμάτων ούρων που παρασκευάστηκαν με την ενιαία παρασκευαστική πορεία και ενιαία αναλυτική μέθοδο με GC/TOFMS. Προσδιορίστηκαν αρχικά οι χρόνοι ανάσχεσης, καθώς και τα κύρια διαγνωστικά ιόντα για τις μελετούμενες ουσίες. Ακολούθως προσαρμόστηκαν macro στο λογισμικό του οργάνου. Από τις 183 ουσίες που εξετάστηκαν, προσδιορίστηκαν με λόγο S/N>3, 169 απαγορευμένες ουσίες. Μέρος των ουσιών που απέτυχαν να ανιχνευθούν με GC/TOFMS, ανιχνεύονται με LC/TOFMS. Η ενιαία μέθοδος σάρωσης επιτρέπει την ανίχνευση ενός μεγάλου αριθμού ουσιών σε δείγματα ούρων αθλητών, με εξαιρετικές δυνατότητες λόγω της υψηλής διαχωριστικής ικανότητας και της ακρίβειας προσδιορισμού μαζών με λειτουργία πλήρους σάρωσης.
Έλεγχος της εγκυρότητας της διάγνωσης της χρόνιας αποφρακτικής πνευμονοπάθειας από ιατρούς της πρωτοβάθμιας φροντίδας
Authors: Παπαϊωάννου Μαρία
Published: August 2021

ΠΕΡΙΛΗΨΗΗ χρόνια αποφρακτική πνευμονοπάθεια (ΧΑΠ) αποτελεί μία από τις κύριες αιτίες νοσηρότητας και θνησιμότητας, προσβάλλοντας το 9-10% των ενηλίκων άνω των 40 ετών.Καθώς δεν υπάρχουν καθιερωμένες μέθοδοι για την πρώτη διαλογή ασθενών με πιθανή ΧΑΠ στην Πρωτοβάθμια Φροντίδα Υγείας (ΠΦΥ) η μελέτη αυτή είχε ως αντικείμενο τη σύγκριση διαφορετικών μεθόδων αρχικής διαλογής.Εικοσιπέντε ιατροί της ΠΦΥ υπέβαλαν τους πρώτους 50 ασθενείς που προσήλθαν στα ιατρεία τους σε έλεγχο με το ειδικό ερωτηματολόγιο IPAG για τη διάγνωση της ΧΑΠ στην ΠΦΥ και σε σπιρομέτρηση με το σπιρόμετρο χειρός Piko-6. Αποκλείστηκαν όσοι είχαν διαγνωσμένη ΧΑΠ ή άσθμα ή ελάμβαναν βρογχοδιασταλτικά φάρμακα. Τα ευρήματα συγκρίθηκαν με εκείνα σπιρομέτρησης, μετά βρογχοδιαστολή, με ξηρό σπιρόμετρο Vitalograph. Επιπλέον, η εκτίμηση της κατάστασης της υγείας στην ομάδα ασθενών με πρωτοδιαγνωσθείσα ΧΑΠ στην πρωτοβάθμια φροντίδα κατά την έναρξη και μετά από 12 μήνες θεραπείας, μελετήθηκε προοπτικά με τη βοήθεια του ερωτηματολογίου CAT.Εξετάστηκαν 1.250 άτομα και αξιολογήθηκαν 1.078 (462 άνδρες, 616 γυναίκες, μέσης ηλικίας 65.2). Καπνιστές ήσαν οι 522 (48.4%) με ιστορικό 38 ± 29 πακέτα-έτη. Με το ξηρό σπιρόμετρο διαγνώστηκε ΧΑΠ σε 111 (10.3%) άτομα (40: σταδίου Ι, 53: ΙΙ, 16: ΙΙΙ και 2: IV) 81% των οποίων ήσαν καπνιστές (55 ± 35 πακέτα-έτη). Η ευαισθησία και η ειδικότητα του ερωτηματολογίου IPAG ήταν 91% και 49%, του σπιρομέτρου χειρός 80% και 95% και του συνδυασμού τους 72% και 97% αντίστοιχα. H αρνητική προγνωστική αξία του ερωτηματολογίου ήταν 97%, ενώ η θετική προγνωστική αξία του συνδυασμού ερωτηματολογίου και σπιρομέτρου χειρός ήταν 82%. Αξιοσημείωτη είναι η ισχυρή αρνητική συσχέτιση που παρατηρήθηκε μεταξύ των βαθμολογιών του CAT και των παραμέτρων αναπνευστικής λειτουργίας, μετά από 12 μήνες παρακολούθησης, με τη βαθμολογία του CAT να παρουσιάζει σημαντική βελτίωση στην ομάδα των ασθενών με ΧΑΠ μετά την εφαρμογή της συνιστώμενης θεραπευτικής στρατηγικής και παρά τη μικρή μείωση του FEV1 στους 12 μήνες παρακολούθησης.Το ερωτηματολόγιο IPAG και το σπιρόμετρο χειρός Piko-6 μπορεί να χρησιμοποιηθούν συμπληρωματικά μεταξύ τους για την επιτυχή αρχική διαλογή ασθενών με πιθανή ΧΑΠ στην πρωτοβάθμια φροντίδα υγείας, ενώ το ερωτηματολόγιο CAT μπορεί να χρησιμεύσει ως ένα απλό εργαλείο για διάκριση ασθενών με ΧΑΠ υψηλού κινδύνου κατά τη στιγμή της πρώτης διάγνωσης στην πρωτοβάθμια φροντίδα υγείας.
Ανάπτυξη τομογραφικών γεωφυσικών τεχνικών για τη μελέτη γεωτεχνικών και περιβαλλοντικών προβλημάτων
Authors: Σιμυρδάνης Κλεάνθης
Published: August 2021

Η παρούσα διδακτορική διατρίβη διαπραγματεύεται την εφαρμογή ηλεκτρικών μεθόδων διασκόπησης με τη χρήση μίας ιδιαίτερης διάταξης ηλεκτροδίων, όπου μία σειρά ηλεκτροδίων τοποθετείται στην επιφάνεια του εδάφους και μία ακόμα σειρά ηλεκτροδίων τοποθετείται στο εσωτερικό της γης. O τύπος αυτός μετρήσεων ονομάζεται ‘επιφάνειας-σήραγγας’ με τις δύο σειρές ηλεκτροδίων να είναι μεταξύ τους παράλληλες και την εσωτερική να τοποθετείται μέσα σε σήραγγα.Πρόκειται για μία νέα διάταξη η οποία λόγω αυξημένης ευαισθησίας είναι σε θέση να ‘φωτογραφίσει’ καλύτερα την μεταξύ των ηλεκτροδίων περιοχή σε σχέση με τις παραδοσιακές επιφανειακές μετρήσεις. Για τη λήψη των μετρήσεων δημιουργήθηκαν καινούρια πρωτόκολλα τα οποία βασίσθηκαν στις μετρήσεις μεταξύ κατακόρυφων γεωτρήσεων και αξιολογήθηκαν ώστε να αναδειχθεί το καλύτερο δυνατό ανά περίπτωση. Επιπλέον, τα πρωτόκολλα αυτά βελτιστοποιήθηκαν μειώνοντας τον αρχικό αριθμό μετρήσεων με κριτήριο τον Ιακωβιανό πίνακα ή τον πίνακα ευκρίνειας.Η νέα αυτή διάταξη μελετήθηκε ώστε να βρεθεί η μέγιστη δυνατή απόσταση μεταξύ των εσωτερικών και των επιφανειακών ηλεκτροδίων. Επιπρόσθετα, υπολογίσθηκε το σφάλμα που προκύπτει από την αναντιστοιχία της θέσης των ηλεκτροδίων λόγω οριζόντιας απόκλισης των δύο σειρών.Όπως αναφέρθηκε, η ‘εσωτερική’ σειρά των ηλεκτροδίων μπορεί να τοποθετηθεί μέσα σε σήραγγα. Ωστόσο, η παρουσία της σήραγγας της ίδιας είναι σε θέση να ‘μολύνει’ τις μετρήσεις με επιπρόσθετο θόρυβο. Ο θόρυβος αυτός υπολογίζεται ανάλογα με τις διαστάσεις της σήραγγας, την θέση των ηλεκτροδίων αλλά και με το πρωτόκολλο που χρησιμοποιείται και αντίστοιχα προτείνονται τρόποι διόρθωσης.Τα δεδομένα προέκυψαν από τη δημιουργία συνθετικών μοντέλων προσομοίωσης, τα οποία μελετήθηκαν με την βοήθεια λογισμικού που αναπτύχθηκε για το σκοπό αυτό. Εκτός από τα συνθετικά δεδομένα, μετρήσεις πραγματοποιήθηκαν σε ειδική δεξαμενή στην οποία προσαρμόσθηκε ιδιοκατασκευή παρέχοντας την δυνατότητα πραγματοποίησης μετρήσεων σε πλήρως ελεγχόμενο περιβάλλον.Η γνώση που αποκομίσθηκε από την θεωρητική μελέτη των μετρήσεων ‘επιφάνειας-σήραγγας’ εφαρμόσθηκε σε αρχαιολογικό χώρο με την τοποθέτηση των εσωτερικών ηλεκτροδίων σε σήραγγα. Τα αποτελέσματα αναλύθηκαν και συγκρίθηκαν με τα αποτελέσματα των θεωρητικών μοντέλων.
Eφαρμογή της έγχρωμης χαρτογράφησης του DTI στην ήπια γνωσιακή διαταραχή
Authors: Σαλή Δήμητρα
Published: August 2021

Σκοπός: Η ήπια γνωσιακή διαταραχή (ΗΓΔ) θεωρείται πρόδρομο στάδιο της άνοιας. Ο αμνησικός τύπος της ΗΓΔ του ενός τομέα (amnestic MCI single domain-aMCI) μεταπίπτει συνήθως σε άνοια τύπου Alzheimer. Ο αμνησικός τύπος ΗΓΔ πολλαπλών τομέων (Amnestic MCI multiple domain-mdMCI) φαίνεται να εξελίσσεται πιο γρήγορα από τον αμνησικό τύπο του ενός τομέα. Προσπαθώντας να αναγνωρίσουμε την ομάδα ασθενών υψηλού κινδύνου μελετήσαμε τις αλλαγές της λευκής ουσίας στους υποτύπους της ΗΓΔ χρησιμοποιώντας τον Τανυστή Διάχυσης (Diffusion Tensor Imaging-DTI). Επίσης, συσχετίσαμε τα ευρήματα του DTI με τα αποτελέσματα του νευροψυχολογικού ελέγχου. Μέθοδοι: Σαραντατέσσερεις ασθενείς με aMCI, δεκαεννέα με mdMCI και εικοσιπέντε υγιείς συμπεριλήφθηκαν στην μελέτη. Όλοι οι συμμετέχοντες εκτιμήθηκαν με νευροψυχολογικό έλεγχο. Όλοι εξετάσθηκαν με DTI προκειμένου να μετρηθούν η Κλασματική Ανισοτροπία (Fractional Anisotropy-FA) και ο Συντελεστής Διάχυσης (Apparent Diffusion Coefficient-ADC). Οι περιοχές που μελετήθηκαν ήταν το μεσολόβιο, το οπίσθιο προσαγώγιο, το πρόσθιο προσαγώγιο και η άνω επιμήκης δεσμίδα. Η διάχυση και η ανισοτροπία των περιοχών αυτών συσχετίσθηκαν με τις επιδόσεις στις νευροψυχολογικές δοκιμασίες που ελέγχουν την λεκτική και την ακουστική μνήμη. Αποτελέσματα: Δεν βρέθηκαν διαφορές στις μετρήσεις του DTI ανάμεσα στους δύο υποτύπους της ΗΓΔ. Η διάχυση στην ΗΓΔ ήταν αυξημένη σε σχέση με τους υγιείς στο γόνυ, στο οπίσθιο προσαγώγιο, στο αριστερό πρόσθιο προσαγώγιο και στη δεξιά άνω επιμήκη δεσμίδα. Η ανισοτροπία δεν είχε διαφορές. Η λεκτική μνήμη σχετίσθηκε με την διάχυση στο γόνυ, στο οπίσθιο προσαγώγιο, στη δεξιά άνω επιμήκη δεσμίδα και στο δεξιά πρόσθιο προσαγώγιο καθώς και με την ανισοτροπία στην αριστερή άνω επιμήκη δεσμίδα. Η οπτική μνήμη συσχετίσθηκε με την διάχυση στο γόνυ, στο οπίσθιο προσαγώγιο, στο δεξιό πρόσθιο προσαγώγιο και στην άνω επιμήκη δεσμίδα. Η υψηλότερη συσχέτιση βρέθηκε ανάμεσα στην οπτική μνήμη και στη διάχυση του δεξιού οπίσθιου προσαγωγίου(Spearman ρ=0.,45 p<0.001).Συμπέρασμα: Σύμφωνα με το DTI η διάχυση σε κάποιες περιοχές του εγκεφάλου είναι αυξημένη στην ΗΓΔ. Δεν υπάρχει διαφορά στις μετρήσεις του DTI ανάμεσα στους δύο υποτύπους της ΗΓΔ. Τα ευρήματα του DTI συσχετίζονται με τη νοητική λειτουργία.
Τα μαρμάρινα τέμπλα στη βόρεια Ελλάδα και στη Θεσσαλία κατά τη μέση βυζαντινή περίοδο
Authors: Κοντογιαννοπούλου Μαρία
Published: August 2021

Αντικείμενο της διατριβής είναι τα μαρμάρινα τέμπλα της μέσης βυζαντινής περιόδου που δημιουργήθηκαν για ναούς οι οποίοι σήμερα εντάσσονται στα γεωγραφικά διαμερίσματα της Θράκης, της Μακεδονίας και της Θεσσαλίας. Περιλαμβάνονται δημοσιευμένα, κυρίως, τέμπλα υπό το πρίσμα της αρχιτεκτονικής τους υπόστασης αλλά και στα πλαίσια της βυζαντινής γλυπτικής. Έτσι, ερευνώνται τα αρχιτεκτονικά χαρακτηριστικά των τέμπλων ως συνόλων, τυπολογικά και μορφολογικά, ενώ επιχειρείται η προσέγγιση της αρχικής μορφής Ακόμη, εξετάζεται το κάθε μέλος του τέμπλου χωριστά ως αρχιτεκτονική μορφή και αναλύονται και ομαδοποιούνται τα διακοσμητικά θέματα που εμφανίζονται στα υπό εξέταση γλυπτά. Η χρονολόγηση των τέμπλων γίνεται κατά αιώνα, και, όπου ανιχνεύονται συγγένειες, διακρίνονται ομάδες. Τέλος, ερευνώνται τα ζητήματα που αφορούν στο υλικό κατασκευής των τέμπλων, στην προέλευσή του, στον τρόπο κατασκευής, συναρμολόγησης και στερέωσης, καθώς και στη δράση των διαφόρων εργαστηρίων.
Το ήλεκτρο στην κεντρική και ανατολική Μεσόγειο (Αιγαίο, Ιταλία, Συροπαλαιστίνη) κατά τη 2η χιλιετία π.Χ. και τις αρχές της 1ης χιλιετίας π.Χ.
Authors: Ζυγούρης Θεόδωρος
Published: August 2021

Αντικείμενο μελέτης της διατριβής είναι το ήλεκτρο (κεχριμπάρι, απολιθωμένη ρητίνη) κατά τη δεύτερη χιλιετία π.Χ. έως τις αρχές της πρώτης χιλιετίας π.Χ. στο χώρο της Ανατολικής Μεσογείου, πρωτίστως στο Μυκηναϊκό Κόσμο, όπως επίσης στη Συροπαλαιστίνη και στην Κύπρο, και στην Κεντρική Μεσόγειο, στους πολιτισμούς της ιταλικής Χερσονήσου και των παρακείμενων νήσων. Αρχικά, παρουσιάζονται ορισμένα στοιχεία για την προέλευση του ηλέκτρου, γίνεται μία αναδρομή στα έως σήμερα πορίσματα της έρευνας αναφορικά με το υλικό, διερευνάται η επεξεργασία του βάσει εθνογραφικών παραλλήλων στην Πολωνία και σχολιάζονται κριτικά σχετικές Γραπτές Πηγές των Ιστορικών Χρόνων. Ακολουθεί ενημερωμένος κατάλογος των θέσεων στις οποίες αποκαλύφθηκε ήλεκτρο. Επιπρόσθετα, αναλύονται οι συσχετισμοί της απολιθωμένης ρητίνης με τα υπόλοιπα υλικά του αρχαιολογικού περιβάλλοντός της, η χρήση της, η τυπολογία των ψήφων της, η επεξεργασία της -κυρίως όπως αυτή διαφαίνεται σε διασωζόμενα τέχνεργα στο Εθνικό Αρχαιολογικό Μουσείο Αθηνών και στο Μουσείο Αργοστολίου Κεφαλονιάς- και η διακίνησή της στη Μεσόγειο. Τέλος, εξετάζεται η σημασία του ηλέκτρου για τις κοινωνίες των δύο γειτονικών περιοχών, του Αιγαίου και της Ιταλίας: Συμπερασματικά, το ήλεκτρο φαίνεται να λειτουργεί ως πολύσημο σύμβολο, σε ποικιλία χρήσεων και συνδυασμών με άλλα υλικά, μέσω του οποίου δομούνται οι σχέσεις και η ταυτότητα των μελών των κοινωνιών στις οποίες αυτό ανευρίσκεται.
Η νέα Ευρωπαϊκή πολιτική για τις Θαλάσσιες μεταφορές
Authors: Γαγάτση Ελισάβετ
Published: August 2021

Στόχος της διατριβής αποτελεί η διαμόρφωση ενός πλαισίου υποστήριξης της διαδικασίας λήψης αποφάσεων και διαμόρφωσης πολιτικής στον κλάδο των θαλασσίων μεταφορών. Το προτεινόμενο πλαίσιο βασίζεται σε μια πολυκριτηριακή μεθοδολογία συνεργατικής αξιολόγησης πολιτικών θαλασσίων μεταφορών προσαρμοσμένη στις ανάγκες και ιδιαιτερότητες της Ελληνικής πραγματικότητας υπό το πρίσμα και τους βασικούς στόχους της Ευρωπαϊκής πολιτικής του κλάδου.Οι θαλάσσιες μεταφορές αποτελούν έναν πολύ σημαντικό τομέα της Ελληνικής και της Ευρωπαϊκής οικονομίας και ένα κρίσιμο κρίκο των παγκόσμιων, περιφερειακών και τοπικών εφοδιαστικών αλυσίδων αναγκαίο για την εξασφάλιση της παροχής των περισσότερων πρώτων υλών, καυσίμων και τελικών προϊόντων. Πέρα από σημαντικός, ο κλάδος των θαλασσίων μεταφορών είναι και εξαιρετικά πολύπλοκος δεδομένης της αλληλεπίδρασης και της αλληλεξάρτησής του με μια σειρά άλλων κλάδων και κοινωνικό-οικονομικών τομέων καθώς και ενός μεγάλου αριθμού φορέων με διαφορετικούς και συχνά αντικρουόμενους στόχους και επιδιώξεις που εμπλέκονται με έμμεσο ή άμεσο τρόπο στη διαδικασία διαμόρφωσης και υλοποίησης πολιτικής. Η πολυπλοκότητα αυτή δημιουργεί την απαίτηση ισχυρών εργαλείων υποστήριξης λήψης αποφάσεων ικανών να ανταπεξέλθουν στην πρόκληση του σύνθετου περιβάλλοντος, των πολλαπλών και συχνά μη αποτιμούμενων στόχων και των πολλαπλών εμπλεκομένων φορέων. Συνδυάζοντας τις παραπάνω απαιτήσεις, η μεθοδολογία συνεργατικής αξιολόγησης πολιτικών θαλασσίων μεταφορών βασίζεται στη λειτουργική συνέργια δύο μεθόδων πολυκριτηριακής ανάλυσης (της Analytic Hierarchy Process και της μεθόδου PROMETHEE) και στην αξιοποίηση δύο ανεξάρτητων μηχανισμών (της ομάδας εμπειρογνωμόνων και της ομάδα εμπλεκομένων φορέων) με στόχο την ενίσχυση της αξιοπιστίας και της διαφάνειας της διαδικασίας αξιολόγησης αλλά και τη διευκόλυνση επίτευξης συναίνεσης μεταξύ των εμπλεκομένων στον κλάδο φορέων. Η προτεινόμενη μεθοδολογία εφαρμόζεται στον κλάδο της ακτοπλοΐας μέσα από μελέτη περίπτωσης που περιλαμβάνει την αξιολόγηση τεσσάρων προτάσεων πολιτικής από ομάδα εμπλεκομένων φορέων του κλάδου ενώ παρέχονται οι βασικές αρχές και λειτουργίες ενός πληροφοριακού συστήματος συνεργατικής αξιολόγησης βασιζόμενου στην προτεινόμενη από την έρευνα μεθοδολογία.Τέλος, παρουσιάζονται οι περιοχές πρωτοτυπίας, τα βασικά συμπεράσματα της διατριβής και μια σειρά από προτάσεις περαιτέρω έρευνας και συνέχισής της.
Υπερηχοκαρδιογραφική διερεύνηση της διαστολικής λειτουργίας σε ασθενείς με καρδιακή ανεπάρκεια
Authors: Τσούνης Δημήτριος
Published: August 2021

Εισαγωγή: Η καρδιακή ανεπάρκεια (ΚΑ) με βάση το κλάσμα εξώθησης της αριστερή κοιλίας (ΚΕΑΚ) διακρίνεται σε ΚΑ με διατηρημένο (ΚΑδΚΕ) και με μειωμένο ΚΕΑΚ (ΚΑμΚΕ). Αντικρουόμενες είναι οι απόψεις για το πόσο η ΚΑδΚΕ αποτελεί ανεξάρτητη οντότητα της ΚΑ ή εξελίσσεται σε ΚΑμΚΕ, ενώ δεν έχει διευκρινιστεί κατά πόσο η διαστολική δυσλειτουργία αποτελεί κοινό στοιχείο των ασθενών με ΚΑ ανεξάρτητα του ΚΕΑΚ.Σκοπός: Η συγκριτική μελέτη με υπερηχοκαρδιογραφικούς δείκτες της διαστολικής λειτουργίας της αριστερής κοιλίας (ΑΚ) με τη χρήση παλμικού και ιστικού Doppler σε ασθενείς με ΚΑ.Μέθοδοι και Υλικό: Τον πληθυσμό της μελέτης αποτέλεσαν 40 ασθενείς με διαγνωσμένη ΚΑ, υπό φαρμακευτική αγωγή, χωρίς παρόξυνση και νοσηλεία τις τελευταίες 30 ημέρες, που προσήλθαν στα εξωτερικά ιατρεία από 1/9/2009 μέχρι και 30/7/2010. Διακρίθηκαν 2 ομάδες ανάλογα με το ΚΕΑΚ (διχοτόμος τιμή 45%). Η ομάδα Α (n = 20, 11 άντρες, 62,8 ± 7,4 ετών, ΚΕΑΚ = 52,4 ± 5,7%) περιλαμβάνει εκείνους με ΚΑδΚΕ και η ομάδα Β (n=20, 15 άντρες, 63,3 ± 7,8 ετών, ΚΕΑΚ = 28,5 ± 5,8%) περιλαμβάνει εκείνους με ΚΑμΚΕ. Την ομάδα ελέγχου (ομάδα C) αποτελούν 20 εθελοντές (11 άντρες, 57,8 ± 9,7 ετών, ΚΕΑΚ = 63,1 ± 7,1%) χωρίς διαγνωσμένη ΚΑ και χωρίς συμπτώματα ή/και σημεία ΚΑ.Αποτελέσματα: Οι δύο ομάδες της ΚΑ δε διαφέρουν στατιστικά σημαντικά ως προς την ηλικία, το φύλο και την τάξη κατά NYHA. Οι ασθενείς της ομάδας ΚΑμΚΕ έχουν στατιστικά αυξημένες διαστάσεις και λεπτότερα τοιχώματα της αριστερής κοιλίας σε σχέση με τους ασθενείς με ΚΑδΚΕ, χωρίς όμως να διαφέρουν οι διαστάσεις και ο όγκος του αριστερού κόλπου (LAVI) μεταξύ των δυο ομάδων. Στο παλμικό Doppler, στη μιτροειδή βαλβίδα και στις πνευμονικές φλέβες, παρατηρήθηκε μικρότερη διάρκεια του κύματος Α, μεγαλύτερη διάρκεια του χρόνου ισογκωτικής χάλασης και μικρότερη ταχύτητα του κύματος S στην ομάδα ΚΑμΚΕ σε σχέση με την ομάδα ΚΑδΚΕ, ενώ στο ιστικό doppler στο μιτροειδικό δακτύλιο (διαφραγματική και πλάγια θέση) εντοπίστηκαν χαμηλότερη ταχύτητα των κύματων s' και του κύματος a' στην πλάγια θέση στους ασθενείς με ΚΑμΚΕ σε σχέση με τους ασθενείς με ΚΑδΚΕ. Οι ασθενείς με ΚΑδΚΕ παρουσίαζαν χαμηλότερη ταχύτητα του κύματος s' στην πλάγια θέση σε σχέση με τα άτομα της ομάδας ελέγχου. Οι ασθενείς με ΚΑδΚΕ δε διέφεραν ως προς την ταξινόμηση της βαρύτητας της διαστολικής δυσλειτουργίας σε σχέση με τους ασθενείς με ΚΑμΚΕ, ενώ και οι δύο ομάδες της ΚΑ διέφεραν στατιστικά σημαντικά σε σχέση με την ομάδα ελέγχου. Τέλος, οι ασθενείς με ΚΑμΚΕ έχουν υψηλότερα επίπεδα BNP σε σχέση με εκείνους με ΚΑδΚΕ. Ο LAVI και η τάξη κατά ΝΥΗΑ στους ασθενείς με ΚΑ συσχετίζεται με υπερηχοκαρδιογραφικούς διαστολικούς δείκτες και τα επίπεδα του BNP, ενώ δεν ανιχνεύτηκε σημαντική συσχέτιση με το ΚΕΑΚ. Συμπέρασμα: Η διαστολική δυσλειτουργία φαίνεται να αποτελεί κοινό σημείο και στους δύο τύπους ΚΑ, όπως προκύπτει από τη σύγκριση των υπερηχοκαρδιογραφικών δεικτών διαστολικής λειτουργίας μεταξύ ασθενών με ΚΑδΚΕ και ασθενών με ΚΑμΚΕ.
Νόμος και Χάρις
Authors: Krikorian Kivork
Published: August 2021

Η διδακτορική εργασία εξετάζει τους κανόνες και τις διατάξεις της Εκκλησίας σε σχέση με την ηθική τελείωση των πιστών. Ειδικότερα ερευνά τις προϋποθέσεις της εφαρμογής τους και την επιτυχία του θεμελιώδους στόχου τους, που είναι η σωτηρία των ανθρώπων και η κατά χάριν θέωση. Τονίζεται ότι το αίτιο που οδήγησε στην αποτυχία του Νόμου της Π. Διαθήκης, δεν ήταν η φύση τους, αλλά η ψυχοσωματική αδυναμία των ανθρώπων, για να τους τηρήσουν. Με αυτόν τον τρόπο ο αγαθός νόμος που δόθηκε από το Θεό μεταβλήθηκε σε κατάρα. Ειδικότερα τονίζεται ότι ο σκοπός των ηθικών εντολών της Παλαιάς και της Καινής Διαθήκης είναι ο ίδιος, δηλαδή η συγκράτηση των πιστών από οποιαδήποτε ηθική παρεκτροπή. Ωστόσο ο σκοπός αυτός απεδείχθη ότι μπορεί να επιτελεσθεί μόνον με την ενίσχυση της εξαγιαστικής Χάριτος του Θεού, η οποία ενισχύει τον πνευματικό αγώνα του ανθρώπου, του οποίου οι ψυχοσωματικές τους δυνάμεις είναι ανεπαρκείς. Επίσης εξετάζεται ο θεραπευτικός χαρακτήρας των ιερών μυστηρίων, συζητείται η κατ᾿ ακρίβειαν ή κατ᾿ οικονομίαν εφαρμογή των κανόνων στη ζωή της Εκκλησίας, όπως επίσης και η ισχύς τους σε συνάρτηση με τις ανάγκες της εποχής στην οποία θεσπίστηκαν. Η διαπραγμάτευση του θέματος στα δύο πρώτα κεφάλαια της εργασίας (Α’ «Ο Νόμος στην Παλαιά Διαθήκη» και Β’ «Ο Ιησούς το πλήρωμα του Νόμου») βασίστηκε στην πατερική ερμηνευτική παράδοση των βιβλικών κειμένων και στη σχετική νεώτερη βιβλιογραφία. Το τρίτο («Εκκλησία της Χάριτος, η νομοθεσία της και το πνεύμα των κανόνων της») εδράζεται στην κανονική παράδοση της Εκκλησίας μέχρι τον 9ο αιώνα, στους ερμηνευτές των κανόνων και στη σύγχρονη νομοκανονική έρευνα, ενώ το τέταρτο («Η δια των ιερών μυστηρίων προσφερόμενη θεία Χάρις και οι κανονικές και οι ηθικές προϋποθέσεις μετοχής των πιστών») στηρίχθηκε στη Πατερική Παράδοση, στη νομοκανονική παράδοση της Εκκλησίας και στις νεώτερες μελέτες γύρω από τη χριστιανική ηθική. Η μεθοδολογία της έρευνάς μας ανέδειξε τον άρρηκτο δεσμό Κανονικού Δικαίου και Ηθικής, όπως επίσης και τον σωτηριώδη ρόλο της χάριτος του Θεού μέσα στο μυστήριο της Εκκλησίας, όπου η σωτηρία προσφέρεται δωρεάν και οι ανθρώπινες αδυναμίες δεν αποτελούν πλέον εμπόδιο για την ηθική τελείωση.
Παράλληλοι αλγόριθμοι και εφαρμογές σε πολυπύρηνες μονάδες επεξεργασίας γραφικών
Authors: Κολώνιας Βασίλειος
Published: August 2021

Στην παρούσα διατριβή παρουσιάζονται παράλληλοι αλγόριθμοι και εφαρμογές σε πολυπύρηνες μονάδες επεξεργασίας γραφικών. Πιο συγκεκριμένα, εξετάζονται οι μέθοδοι σχεδίασης ενός παράλληλου αλγορίθμου για την επίλυση τόσο απλών και κοινών προβλημάτων, όπως η ταξινόμηση, όσο και υπολογιστικά απαιτητικών προβλημάτων, έτσι ώστε να εκμεταλλευτούμε πλήρως την τεράστια υπολογιστική δύναμη που προσφέρουν οι σύγχρονες μονάδες επεξεργασίας γραφικών. Πρώτο πρόβλημα που εξετάστηκε είναι η ταξινόμηση, η οποία είναι ένα από τα πιο συνηθισμένα προβλήματα στην επιστήμη των υπολογιστών. Υπάρχει σαν εσωτερικό πρόβλημα σε πολλές εφαρμογές, επομένως πετυχαίνοντας πιο γρήγορη ταξινόμηση πετυχαίνουμε πιο καλή απόδοση γενικότερα. Στο Κεφάλαιο 3 περιγράφονται όλα τα βήματα σχεδιασμού για την εκτέλεση ενός αλγορίθμου ταξινόμησης για ακεραίους, της count sort, σε μια μονάδα επεξεργασίας γραφικών. Σημαντική επίδραση στην απόδοση είχε η αποφυγή του συγχρονισμού των νημάτων στο τελευταίο βήμα του αλγορίθμου. Στη συνέχεια παρουσιάζονται εφαρμογές παράλληλων αλγορίθμων σε υπολογιστικά απαιτητικά προβλήματα. Στο Κεφάλαιο 4, εξετάζεται το πρόβλημα χρονοπρογραμματισμού εξετάσεων Πανεπιστημίων, το οποίο είναι ένα πρόβλημα συνδυαστικής βελτιστοποίησης. Για την επίλυσή του χρησιμοποιείται ένας υβριδικός εξελικτικός αλγόριθμος, ο οποίος εκτελείται εξ' ολοκλήρου στην μονάδα επεξεργασίας γραφικών. Η τεράστια υπολογιστική δύναμη της GPU και ο παράλληλος προγραμματισμός δίνουν τη δυνατότητα χρήσης μεγάλων πληθυσμών έτσι ώστε να εξερευνήσουμε καλύτερα τον χώρο λύσεων και να πάρουμε καλύτερα ποιοτικά αποτελέσματα. Στο επόμενο κεφάλαιο γίνεται επίλυση του προβλήματος σχεδιασμού κίνησης για υποθαλάσσια οχήματα με βραχίονα. Εξετάζεται το πρόβλημα τόσο του ολικού σχεδιασμού όσο και του τοπικού. Στην πρώτη περίπτωση είναι σημαντική η καλή λύση και η ακρίβεια και ο παράλληλος αλγόριθμος που χρησιμοποιείται για την αναπαράσταση του περιβάλλοντος εργασίας σε μια Bump-επιφάνεια βοηθάει προς αυτή την κατεύθυνση. Στη δεύτερη περίπτωση, το πρόβλημα είναι πρόβλημα πραγματικού χρόνου και μας ενδιαφέρει η ταχύτητα εύρεσης της επόμενης θέσης του οχήματος. Ο παράλληλος προγραμματισμός και η GPU βοηθούν σημαντικά σε αυτό. Τελευταία εφαρμογή που εξετάστηκε είναι η μελέτη ενός συστήματος ημιφθοριωμένων αλκανίων με την μοριακή προσομοίωση Monte Carlo. Η παραλληλοποίηση ενός μέρους, του πιο χρονοβόρου, του αλγορίθμου έδωσε τη δυνατότητα εξέτασης ενός πολύ μεγαλύτερου συστήματος σε αποδεκτό χρόνο. Σε γενικές γραμμές, γίνεται φανερό ότι ο παράλληλος προγραμματισμός και οι σύγχρονες πολυπύρηνες αρχιτεκτονικές, όπως οι μονάδες επεξεργασίας γραφικών, δίνουν νέες δυνατότητες στην αντιμετώπιση καθημερινών προβλημάτων, προβλημάτων πραγματικού χρόνου και προβλημάτων συνδυαστικής βελτιστοποίησης.
Hydrocolloid systems as carriers of ingredients with functional properties
Authors: Ζηνοβιάδου Κυριακή
Published: August 2021

Στην παρούσα μελέτη αξιολογήθηκαν δύο διαφορετικά συστήματα εγκλεισμού: εδώδιμες μεμβράνες πρωτεϊνών που περιελάμβαναν αντιμικροβιακούς παράγοντες στο επίπεδο της μακροκλίμακας και γαλακτώματα σταθεροποιημένα από ενεργά διεπιφανειακά σύμπλοκα στο επίπεδο της μικροκλίμακας. Οι μεμβράνες παρασκευάστηκαν με την ενσωμάτωση διαφόρων επιπέδων αντιμικροβιακών ουσιών όπως έλαιο ρίγανης, γαλακτικό νάτριο (NaL) και ε-πολυλυσίνη (ε-PL) σε μεμβράνες πρωτεϊνών ορού γάλακτος (WPI) πλαστικοποιημένων με σορβιτόλη. Η ικανότητα προσρόφησης νερού των μεμβρανών και η διαπερατότητά τους σε υδρατμούς επηρεάστηκαν μόνο από την προσθήκη NaL στο πρωτεϊνικό πλέγμα, ενώ στις περισσότερες περιπτώσεις η ενσωμάτωση οποιουδήποτε από τους τρεις αντιμικροβιακούς παράγοντες στις μεμβράνες συντέλεσε σε μείωση του συντελεστή ελαστικότητας (E) και της μέγιστης τάσης εφελκυσμού (σmax) με ταυτόχρονη αύξηση της μέγιστης ποσοστιαίας επιμήκυνσης (ΕΒ%). Η χρήση της Δυναμικής Μηχανικής Θερμικής Ανάλυσης (DMTA) ανέδειξε την ύπαρξη δύο περιοχών χαλάρωσης, που αντιστοιχούν σε δύο διακριτές περιοχές του σύνθετου πλέγματος: η πρώτη αντιστοιχεί στη θερμοκρασία μετάπτωσης της πρωτεΐνης (Tg), ενώ η δεύτερη που εντοπίστηκε σε χαμηλότερες θερμοκρασίες αντιστοιχεί στη Tg της σορβιτόλης. Και οι δυο θερμοκρασίες μετάπτωσης επηρεάστηκαν από την περιεχόμενη υγρασία, ενώ η ενσωμάτωση ελαίου ρίγανης στο πρωτεϊνικό πλέγμα συντέλεσε στη μείωση της Τg της πρωτεΐνης. Η αντιμικροβιακή δράση των μεμβρανών πρωτεϊνών ορού γάλακτος εξετάστηκε σε τεμάχια νωπού βόειου κρέατος. Η εφαρμογή αντιμικροβιακών μεμβρανών που περιείχαν 0.75% ε-PL ή 1.5% έλαιο ρίγανης (w/w στο αρχικό διάλυμα) οδήγησε στη στατιστικά σημαντική μείωση (p<0.05), του μέγιστου ρυθμού ανάπτυξης (μmax) της Ολικής Μεσόφιλης Χλωρίδας, ενώ παράλληλα αναστάλθηκε πλήρως η ανάπτυξη των γαλακτικών βακτηρίων.Γαλακτώματα ελαίου σε νερό (10% w/w) και pH= 5.7 παρασκευάστηκαν με ανάμειξη των κατάλληλων ποσοτήτων συμπλόκων στεατοϋλο-γαλακτυλικoύ νατρίου (SSL)/ χιτοζάνης (CH) και καζεϊνικού νατρίου (Na-CAS)/χιτοζάνης (CH) με τη χρήση ομογενοποιητή υπερήχων. Αύξηση της περιεχόμενης ποσότητας CH επέφερε αναστροφή του φορτίου των σταγονιδίων από αρνητικό σε θετικό, ενώ παρατηρήθηκε ότι τα γαλακτώματα στα οποία είχαν χρησιμοποιηθεί σύμπλοκα με υψηλότερα ποσοστά CH παρουσίασαν αυξημένη σταθερότητα στην κρέμωση σε σχέση με αυτά που είχαν σταθεροποιηθεί με τη χρήση αποκλειστικά του SSL ή του Na-CAS. Η αξιολόγηση των διεπιφανειακών χαρακτηριστικών έδειξε ότι όλα τα σύμπλοκα ήταν διεπιφανειακά ενεργά και η προσρόφηση των συμπλόκων SSL/CH στη διεπιφάνεια ελαίου-νερού συντέλεσε σε σημαντική αύξηση του συντελεστή ελαστικότητας διεπιφάνειας σε σχέση με τις διεπιφάνειες που ήταν σταθεροποιημένες μόνο από μόρια SSL. Όσον αφορά τα γαλακτώματα που είχαν σταθεροποιηθεί με τη χρήση συμπλόκων SSL/CH, αυτά παρουσίασαν βελτιωμένη ανθεκτικότητα σε δοκιμές κατάψυξης-απόψυξης, ενώ τα γαλακτώματα που σταθεροποιήθηκαν με τη χρήση συμπλόκων Na-CAS/CH παρουσίασαν αυξημένη ανθεκτικότητα κάτω από συνθήκες οξίνισης.
Η θεολογία του Πλήθωνος
Authors: Παπασημάκης Ιωάννης
Published: August 2021

Η παρούσα μελέτη πραγματεύεται τη σχέση της θεολογίας του Πλήθωνος με τη χριστιανική πατερική θεολογία. Φωτίζει την πληθωνική θεολογία όπως αυτή δομείται, εκφράζεται και λειτουργεί, κι ύστερα μέσα από τη σύγκρισή της με τις αντιλήψεις των Πατέρων της Ανατολικής Εκκλησίας, αναδεικνύει τόσο τις ενδεχόμενες ομοιότητες όσο και τις θεμελιώδεις διαφορές. Ο Πλήθων κατασκεύασε ένα θεολογικό και ταυτόχρονα οντολογικό σύστημα με σκοπό τη μεταφυσική θεμελίωση του πολιτικού και κοινωνικού συστήματος. Σε αυτό το πλαίσιο, επεχείρησε να θέσει τις ιδρυτικές αρχές μιας νέας πολιτείας. Οι αρχές αυτές πηγάζουν και βασίζονται στη δική του αντίληψη περί του θείου. Η ελληνική φιλοσοφία εμπιστεύεται τον ανθρώπινο νου ενώ ο χριστιανισμός την υπακοή στην ανεξερεύνητη βούληση του απρόσιτου γνωσιολογικά Θεού. Η θεολογία του Πλήθωνος, πλατωνικής και νεοπλατωνικής έμπνευσης, με στοιχεία στωικά αλλά και επιρροές από τον ζωροαστρισμό, εμφανίζεται με το ένδυμα μιας αρχαίας κοσμογονίας κι έτσι μονοθεϊσμός και πολυθεϊσμός συναντώνται κάτω από μια θεώρηση ιεραρχικής κλιμάκωσης των όντων. Το σύμπαν αποτελεί έμμεσο δημιούργημα του υπερκόσμιου Δία, ο οποίος είναι η πρωταρχική αιτία και δημιουργεί εμμέσως δια του Ποσειδώνα –Νου. Στη χριστιανική-πατερική θεολογία ο Θεός είναι επίσης υπερκόσμιος, όμως ο κόσμος δεν είναι φύσις αλλά κτίσις, δηλαδή άμεση και ex nihilo δημιουργία του κτιστού από τον άκτιστο Θεό. Ο άνθρωπος, «φύσις σύνθετος» κατά τον Πλήθωνα, αποτελεί σύνδεσμο, μεθόριον και γέφυρα του νοητού και του αισθητού κόσμου, του αθάνατου δηλαδή και του θνητού μέρους της φύσης. Γίνεται έτσι ο άνθρωπος ως μεθόριον, μια σύνδεση με το «θείο». Η αντίληψη του Γεμιστού για τον άνθρωπο ως μεθόριον, περιλαμβάνει αιωνιότητα της ψυχής και προς τις δύο κατευθύνσεις, του παρελθόντος και του μέλλοντος. Αλλά και ο χριστιανισμός θεωρεί τον άνθρωπο μεθόριον, όμως δέχεται την αιωνιότητα της ψυχής, μόνο σε μια κατεύθυνση, αυτή του μέλλοντος. Η ειμαρμένη, οδηγεί τον Πλήθωνα σε μια αντίληψη για την έννοια της ελευθερίας ως συμβατής με την έννοια της ανάγκης. Όπλο της είναι ο λογισμός, κι όχι η μοιρολατρία και η εγκατάλειψη του ανθρώπου στη θεία πρόνοια. Η θεία πρόνοια στον Πλήθωνα υπάρχει αλλά δεν είναι θεία χάρη. Η τελευταία είναι βασικό χαρακτηριστικό του χριστιανικού θεού, που επεμβαίνει και αναστέλλει τους νόμους, κι έτσι τίποτα δεν είναι δέσμιο της αρχής και των νόμων του.Και τα δύο θεολογικά συστήματα αποκλείουν τη θεϊκή προέλευση του κακού και διακηρύττουν ότι οι θεοί δεν ενέχονται γι’αυτό. Για τον Πλήθωνα, πηγή του κακού είναι η ανάγκη που αντιμάχεται απελπιστικά τον Νου, ενώ για τη χριστιανική θεολογία, το κακό υφίσταται ως απουσία του θελήματος του Θεού.Ο Πλήθων, μακριά από τη χριστιανική πατερική παράδοση, οδηγεί με τις θεωρήσεις του στην πλήρη άρνηση του χριστιανικού δόγματος και πνεύματος, η δε θεολογία του, βαθειά ελληνική, φιλοσοφική, πολιτική γιαυτό και ηθική, σηματοδοτεί έναν διαφορετικό τρόπο οργάνωσης της κοινωνίας και νοηματοδότησης της ζωής.
Οι έννοιες της αλληλοβοήθειας του κράτους και της ελευθερίας στη φιλοσοφία του Πιοτρ Κροπότκιν
Authors: Ψυχογιού Παναγιώτα
Published: August 2021

Η εργασία με τίτλο «Οι έννοιες της αλληλοβοήθειας του κράτους και της ελευθερίας στη φιλοσοφία του Πιοτρ Κροπότκιν» εστιάζει στην εννοιολογική αποσαφήνιση του κράτους, της ελευθερίας και της αλληλοβοήθειας, στο έργο του Κροπότκιν (1842-1921). Περιλαμβάνει τρία κεφάλαια. Το πρώτο με τίτλο, « Η εξουσία και το κράτος στη φιλοσοφία του Κροπότκιν», υποδιαιρείται στα εξής υποκεφάλαια: 1.1 Η γένεση του κράτους,1.2 Το κράτος ως κυριαρχία, 1.3 Το κράτος ως εκπρόσωπος του κεφαλαίου, 1.4 Η εργαλειακή θεώρηση του κράτους, 1.5 Το κράτος ως φετιχισμός, 1.6 Η απόρριψη των θεωριών του κοινωνικού συμβολαίου, 1.7 Η εναλλακτική λύση στο κράτος: κοινοτικός αναρχισμός,1.8 Μαρξισμός και αναρχία: συγκλίσεις και αντιθέσεις, 1.9 Μαρξισμός- αναρχία: η διαφοροποίηση σε σχέση με την αναγκαιότητα του κράτους.Στο πρώτο κεφάλαιο εκτίθενται οι απόψεις του Ρώσου αναρχικού για το κράτος και την εξουσία και γίνεται μια εκτεταμένη σύγκριση της φιλοσοφίας των Marx και Κροπότκιν κυρίως ως προς τη θεώρηση της εξουσίας και του κράτους.Το δεύτερο κεφάλαιο αναφέρεται στην ελευθερία και έχει τίτλο « Η έννοια της ελευθερίας στη φιλοσοφία του Κροπότκιν». Τα υποκεφάλαια είναι τα εξής:2.1 Η έννοια και το περιεχόμενο της ελευθερίας, 2.2 Αλληλεξάρτηση ελευθερίας και ισότητας, 2.3 Το νόημα της πολιτικής είναι η ελευθερία και η αυτονομία, 2.4 Η σύζευξη αρνητικής και θετικής ελευθερίας, 2.5 Η επανάσταση και η βία στη φιλοσοφία του Κροπότκιν, 2.6 Η ουσιοκρατική θεώρηση της ελευθερίας, 2.7 Η μετααναρχική κριτική στην αναρχία. Aναπτύσσεται η έννοια της αυτονομίας στη φιλοσοφία του και η συσχέτισή της με τις απόψεις κυρίως της Arendt και του Καστοριάδη μεταξύ άλλων. Εκτίθενται επίσης οι αντιλήψεις του για τη βία και την επανάσταση και αμφισβητείται η αυταρχικότητα που θεωρείται ότι εμπεριέχεται στην ουσιοκρατική και τελεολογική αντίληψη περί ελευθερίας της αναρχικής θεώρησης. Το τρίτο κεφάλαιο, με τίτλο, « Η έννοια της αλληλοβοήθειας», χωρίζεται στα εξής υποκεφάλαια: 3.1 Η αλληλοβοήθεια στις ζωικές κοινωνίες και στους ανθρώπινους θεσμούς, 3.2 Η ηθική σημασία της αλληλοβοήθειας, 3.3 το επιστημονικό υπόβαθρο της «Αλληλοβοήθειας»,3.3.1 η αλληλοβοήθεια ως απάντηση στον Huxley, 3.3.2 H επιρροή του Κροπότκιν απο τη ρωσικη εξελικτική σχολή, 3.3.3 Η επίδραση του Δαρβίνου στη φιλοσοφία του Κροπότκιν, 3.4 Οι απόψεις του Κροπότκιν για την ανθρώπινη φύση, 3.6 Σύγχρονες απόψεις για την αλληλοβοήθεια συμβατές με τη σχετική θεωρία του Κροπότκιν περί αλληλοβοήθειας, 3.7 Η σύνδεση αναρχίας και επιστήμης στη φιλοσοφία του Κροπότκιν. Φυσιοκρατικη πλάνη. Σε αυτό το κεφάλαιο ερευνάται η έννοια της αλληλοβοήθειας στο έργο του Κροπότκιν Τέλος στον επίλογο αναφέρεται ότι η θεωρία του προσφέρει λύσεις στα ηθικά, πολιτικά και περιβαλλοντικά προβλήματα της σύγχρονης εποχής.
Τα δικαιϊκά και πολιτικά θεμέλια της κρατικής εξουσίας, ως πυλώνες της ηθικής υποδομής και αυτοδέσμευσης στη διακυβέρνηση
Authors: Μαρίνος Κωνσταντίνος
Published: August 2021

Η συγκρότηση της ηθικής υποδομής στην διακυβέρνηση, ως προϊόν μελέτης των δικαιικών και πολιτικών θεμελίων της κρατικής εξουσίας, κατοχυρώνει την αναβάπτιση της ουσιαστικής νομιμοποίησής της βάσει ενός νέου πλαισίου αρχών και αξιών, το οποίο την αυτοδεσμεύει ενώπιον των πολιτών. Η επανανομιμοποίηση της κρατικής εξουσίας όμως δεν μπορεί να γίνει εκτός του πλαισίου μιας επαναδιαρθρωμένης δημόσιας σφαίρας, την οποία θα εγγυάται και θα εξασφαλίζει η ηθική υποδομή. Βασικό διακύβευμα αποτελεί η παραδοχή ότι η μελέτη του εξουσιαστικού φαινομένου δεν μπορεί να είναι μονόπλευρη και αυτοαναφορική. Επειδή η κρατική εξουσία ενέχει δικαιικές, πολιτικές και ηθικές προεκτάσεις, η επαναθεμελίωση της εξουσίας, ως αναγκαίο προαπαιτούμενο της αναβαπτισμένης νομιμοποίησης, δεν μπορεί να γίνει εκτός του εξουσιαστικού φαινομένου και των αρμών δόμησής του. Η διεπιστημονική πραγμάτευση του εξουσιαστικού φαινομένου οφείλει να εντάξει και την πτυχή του ατόμου και να λάβει υπόψη τη διασύνδεση της ατομικής επιλογής με την συγκρότηση της πολιτειακής συλλογικότητας, μιας και το άτομο, ως πολίτης, συνιστά όχι μόνο αποδέκτης της εξουσιαστικής πράξης, αλλά και υποκείμενο της.
Νευροψυχολογική διερεύνηση ασθενών με επιληψία μετωπιαίου λοβού
Authors: Πατρικέλης Παναγιώτης
Published: August 2021

Αντικείμενο της παρούσας μελέτης αποτέλεσε το ενδεχόμενο ανάδειξης ενός αντιπροσωπευτικού προτύπου γνωστικής δυσλειτουργίας σε ασθενείς με επιληψία του μετωπιαίου λοβού προκειμένου να συμβάλει με εντοπιστικά δεδομένα στην προεγχειρητική διερεύνηση ασθενών υποψηφίων για χειρουργική θεραπεία της ανθεκτικής στα φάρμακα επιληψίας. Εν προκειμένω, συνέκρινε τους ασθενείς με επιληψία του μετωπιαίου λοβού (n=25) με αντίστοιχη ομάδα ασθενών με έσω κροταφική επιληψία (n=22). Χρησιμοποιήθηκε μια ευρεία συστοιχία νευροψυχολογικών δοκιμασιών οι οποία εξέταζε ενδελεχώς τις διαφορετικές διαδικασίες προσοχής και μνήμης, τα συστήματα ενεργού μνήμης, την δομή της αποκρυσταλλωμένης νοημοσύνης, την ρέουσα νοημοσύνη και τον αφηρημένο οπτικό συλλογισμό, την ταχύτητα επεξεργασίας των πληροφοριών, τις επιτελικές και μεταγνωστικές λειτουργίες. Επίσης, συμπληρώθηκαν αυτοχορηγούμενα ερωτηματολόγια μέτρησης της έντασης των συμπτωμάτων σε διάφορες συναισθηματικές κλίμακες. Τα αποτελέσματά μας έδειξαν ότι οι δυο κλινικές ομάδες δεν διαφοροποιούνται σημαντικά με βάση την νευροψυχολογική τους επίδοση, ενώ αντίθετα υφίστανται διαφορές όσον αφορά την ένταση των συμπτωμάτων μανίας και κατάθλιψης σε ασθενείς με δεξιές και αριστερές εντοπίσεις των επιληπτογεννών εστιών αντιστοίχως. Τα ευρήματά μας είναι ενδεικτικά μιας ελλιπούς νευροψυχολογικής διαφοροποίησης ανάμεσα στην μετωπιαία και την έσω κροταφική επιληψία, ενώ καταδεικνύεται η πιθανή εντοπιστική αξία των συναισθηματικών δεδομένων.
Πολιτικές τουριστικής ανάπτυξης - μαρκετινγκ
Authors: Κατσώνη Βασιλική
Published: August 2021

Η παρούσα μελέτη διερευνά την διείσδυση της τεχνολογίας και τις σχέσεις μεταξύ των τουριστικών καναλιών διανομής που χρησιμοποιούν οι τουρίστες για την αναζήτηση των πληροφοριών τους σχετικά με το ταξίδι τους, με το ψυχογραφικό τους προφίλ, δηλαδή με τον βαθμό που αναζητούν έναν νέο προορισμό ή κάτι γνωστό και οικείο, μέσα στο πλαίσιο του ενδιαφέροντός τους για γενικές και ειδικές μορφές τουρισμού. Η ανάλυση των σχέσεων και των ερωτημάτων που προκύπτουν από τις παραπάνω συσχετίσεις, θα βοηθήσει στην εφαρμογή επιλογών συγκεκριμένων μεθόδων marketing που θα έχουν στόχο την αποτελεσματική ανάδειξη του τουριστικού προορισμού, καθώς θα γνωρίζουμε ποιό είναι το προφίλ του τουρίστα που επισκέπτεται τον τουριστικό προορισμό, ποια τουριστικά κανάλια διανομής και πληροφόρησης χρησιμοποιεί και ποιο συγκεκριμένο είδος τουρισμού έχει την τάση να χρησιμοποιεί περισσότερο.
Το κοινωνικο-πολιτικό διακύβευμα της οικονομικής κρίσης
Authors: Αυγητίδου Αθηνά
Published: August 2021

Η διδακτορική διατριβή αφορμάται από την εκδήλωση της παγκόσμιας χρηματοπιστωτικής κρίσης του 2008, μιας κρίσης που έπληξε αρχικά την κυριαρχία του νεοφιλελεύθερου οικονομικού συστήματος, κλόνισε τις βεβαιότητες και τους λειτουργικούς όρους αναπαραγωγής του και έθεσε υπό αμφισβήτηση την ικανότητα της οικονομικής ορθοδοξίας να αντιμετωπίζει και να διαχειρίζεται τα οικονομικά και κοινωνικά ζητήματα εξασφαλίζοντας ισορροπία και ευημερία. Όπως φανερώνει πρόδηλα ο τίτλος της διατριβής, το ενδιαφέρον δεν επικεντρώνεται στα τεχνικά χαρακτηριστικά της χρηματοπιστωτικής κρίσης, αλλά στις κοινωνικές και πολιτικές συνεπαγωγές της αναφορικά με το οικονομικό σύστημα που διαθέτει ως βασικό πυλώνα λειτουργίας του την ελεύθερη και αυτορρυθμιζόμενη αγορά. Έτσι, αντικείμενο πραγμάτευσής της αποτελεί αφενός το καπιταλιστικό σύστημα, τα κοινωνικοπολιτικά χαρακτηριστικά του, οι συνθήκες επικράτησης και αναπαραγωγής του μέσα στο πλαίσιο της κρίσης, και, αφετέρου, ο λόγος του οικονομικού νεοφιλελευθερισμού, οι όροι ηγεμονοποίησης, μυθοποίησης, εξάρθρωσης και ανασυνάρθρωσής του. Το θεωρητικό υπόβαθρο της διατριβής αντλεί από τις κριτικές προσεγγίσεις και τα επιστημονικά πεδία της ανάλυσης λόγου (Ρολάν Μπαρτ, Ερνέστο Λακλάου, Σαντάλ Μουφ), της κοινωνιολογίας (Καρλ Πολάνυι) και της ψυχανάλυσης (Ζακ Λακάν). Το ευρύτερο αναλυτικό μέλημα της παρούσας διατριβής εντοπίζεται στη λεπτομερή ανάδειξη των στοιχείων που συναρθρώνουν το νεοφιλελεύθερο λόγο και των λογοθετικών στρατηγικών αναπαραγωγής της ηγεμονίας του στη συγκυρία της κρίσης.
Μελέτη των μετακινήσεων του γήινου φλοιού στον ελλαδικό χώρο με ανάλυση δορυφορικών δεδομένων GNSS
Authors: Χατζηνίκος Μιλτιάδης
Published: August 2021

Σκοπός της παρούσας διατριβής είναι να εκμεταλλευτεί τα δορυφορικά δεδομένα των μόνιμων σταθμών που έχουν εγκατασταθεί στην Ελλάδα από το 2007 και να μελετήσει τις μετακινήσεις του ελληνικού γήινου φλοιού. Για το σκοπό αυτό δημιουργήθηκε ένα δίκτυο αποτελούμενο από 122 σταθμούς GPS, 105 εκ των οποίων βρίσκονται κατανεμημένοι σε όλη την Ελλάδα. Η επεξεργασία των δορυφορικών δεδομένων υλοποιήθηκε με τη βοήθεια του λογισμικού Bernese v5.0. Στη συνέχεια εφαρμόστηκαν διαφορετικές στρατηγικές και μαθηματικά μοντέλα για την εκτίμηση των μετακινήσεων των μόνιμων σταθμών GPS είτε με τη βοήθεια του λογισμικού Bernese v5.0 είτε μέσω του νέου λογισμικού H&D MOGS, το οποίο δημιουργήθηκε από το συγγραφέα της παρούσας διατριβής. Για παράδειγμα η εκτίμηση των μετακινήσεων έγινε είτε για κάθε ένα σταθμό ξεχωριστά εφαρμόζοντας γραμμικά και διευρυμένα μοντέλα μετακίνησης, είτε συνολικά ως δίκτυο. Οι συγκρίσεις μεταξύ των στρατηγικών σε σχέση με τα μαθηματικά μοντέλα και το χρονικό διάστημα των δεδομένων καταλήγουν σε πολύ σημαντικά συμπεράσματα ως προς την εσωτερική και εξωτερική ακρίβεια (αξιοπιστία) εκτίμησης των μετακινήσεων. Ακόμη ελέγχονται οι επιδράσεις στην εκτίμηση των μετακινήσεων του γήινου φλοιού που προέρχονται από τους διάφορους τρόπους επεξεργασίας των διαχρονικών δορυφορικών δεδομένων. Από την ανάλυση των διαχρονικών παρατηρήσεων προκύπτουν οι εκτιμήσεις των ταχυτήτων μετακίνησης, οι οποίες επιβεβαιώνουν παλαιότερες μελέτες αλλά και παρέχουν νέα σημαντικά αποτελέσματα για τον τρόπο μετακίνησης του γήινου φλοιού κυρίως στη Βόρεια Ελλάδα και τα νησιά των Κυκλάδων. Το τελευταίο κομμάτι της διατριβής ασχολείται με την εύρεση των επιμέρους περιοχών στην Ελλάδα που μετακινούνται σύμφωνα με το μοντέλο του πόλου του Euler. Στόχος αυτής της διαδικασίας είναι να χωριστεί ο ελληνικός γήινος φλοιός σε περιοχές ομοιογενούς μετακίνησης. Επιπλέον η εφαρμογή της μεθόδου της σημειακής προσαρμογής για τις οριζόντιες μετακινήσεις, είχε ως αποτέλεσμα τη δημιουργία ενός νέου κινηματικού μοντέλου για το σύνολο του ελληνικού γήινου φλοιού.
Ευγένεια,αγένεια και το πρόσωπο του ομιλούντος ατόμου
Authors: Καραφώτη Ελένη
Published: August 2021

Η παρούσα διατριβή εξετάζει το κοινωνικό φαινόμενο της ευγένειας/αγένειας μέσω της γλωσσικής του έκφρασης. Με αφετηρία τη διαπίστωση ότι τα άτομα αναγνωρίζουν το φαινόμενο χωρίς οδηγίες και με ευκολία, στόχος της έρευνας, είναι να αποτιμήσει τις υπάρχουσες έρευνες για την ευγένεια, αγένεια και το πρόσωπο και να διερευνήσει –μέσω των ενδείξεων που μας παρέχουν τα ίδια τα συνομιλούντα άτομα– τον καταλληλότερο τρόπο για τη μελέτη τους στη γλωσσική διεπίδραση. Κατά την επισκόπηση των ερευνών, η διαπίστωση της απουσίας μιας σαφούς και κοινώς αποδεκτής περιγραφής της ευγένειας/αγένειας μάς οδηγεί στην υιοθέτηση μιας ευρείας αντίληψής της ως κοινωνικής πρακτικής, που συνίσταται στη διαπροσωπική αξιολόγηση των προσδοκιών, οι οποίες δημιουργούνται από τη γνώση των πρακτικών που συστήνουν την ηθική τάξη (moral order)· δηλαδή τη γνώση του τι είναι αναμενόμενο. Επιπρόσθετα, η αναγνώριση ότι το πρόβλημα με το περιεχόμενο της έννοιας του προσώπου δεν είναι η σύνδεσή του με την ευγένεια ή η διχοτόμηση του από τους B&L αλλά η απομάκρυνση από την άποψη του Goffman γι’ αυτό και το πώς αυτό πραγματώνεται στο πλαίσιο μιας διεπιδραστικής επαφής, επέβαλλε την επιστροφή στην άποψή του για την τάξη της διεπίδρασης. Συνέπεια αυτής της οπτικής είναι η εστίαση της παρούσας διατριβής στο άτομο που κάθε φορά παρουσιάζει τη θετική εικόνα του εαυτού του. Η αναγκαιότητα μελέτης της ευγένειας/αγένειας/προσώπου από το πρίσμα των συμμετεχόντων διαμορφώνει και τον επιμέρους στόχο της έρευνας, δηλαδή την αναζήτηση των ενδείξεων που μας παρέχουν τα άτομα για το ότι μια συμπεριφορά αναγνωρίζεται ως ευγενική/αγενής. Συμβατή με τις απόψεις του Goffman και καταλληλότερη για να περιγράψουμε με συστηματικό τρόπο την αντίληψη των συμμετεχόντων για το φαινόμενο είναι η Ανάλυση Συνομιλίας, η οποία καθορίζει και το υλικό της έρευνας που συνίσταται σε πρωτογενή δεδομένα φυσικού λόγου. Ειδικότερα, η εξέταση του υλικού έδειξε ότι τα άτομα παρέχουν ενδείξεις αναγνώρισης της ευγένειας/αγένειας στον σχεδιασμό της συνεισφοράς με λέξεις ή πράξεις και στον τρόπο με τον οποίο οργανώνεται η αλληλουχία με τη χρήση διαφορετικών πρακτικών, όταν υπάρχει παραβίαση της ηθικής τάξης. Η αναγνώριση των παραβιάσεων της ηθικής τάξης από τα συμμετέχοντα άτομα υποδεικνύει τη νόρμα που συνδέεται με την ευγενική/αγενή συμπεριφορά και εξαρτάται από την ευθύνη που αναλαμβάνουν τα άτομα γι’ αυτές τις επιλογές.
Ιωάννης Γεωμέτρης, ιαμβικά ποιήματα
Authors: Τωμαδάκη Μαρία
Published: August 2021

Στόχος της παρούσας διδακτορικής διατριβής είναι η κριτική έκδοση, η μετάφραση και ο σχολιασμός 236 ιαμβικών ποιημάτων του Ιωάννη Γεωμέτρη. Τα ποιήματα αυτά αναφέρονται τόσο σε θρησκευτικά όσο και κοσμικά θέματα. Για παράδειγμα, είναι αφιερωμένα στον Χριστό, τη Θεοτόκο, σε αγίους, εικόνες, λείψανα, αλλά και σε Βυζαντινούς αυτοκράτορες, αρχαίους συγγραφείς και φιλοσόφους. Ως προς τη λειτουργία τους, θα μπορούσαν στην πλειονότητά τους να θεωρηθούν εν δυνάμει επιγραφές ή βιβλιακά επιγράμματα, καθώς και εγκωμιαστικά ποιήματα. Η παρούσα έκδοση βασίστηκε στον κώδικα Paris. Suppl. gr. 352 και αποτελείται από τέσσερα μέρη. Το πρώτο μέρος περιλαμβάνει έξι εισαγωγικά κεφάλαια που αναφέρονται στα βιογραφικά στοιχεία του ποιητή, στη θεματολογία, τις μετρικές συνήθειες, τη χειρόγραφη παράδοση των ιαμβικών του ποιημάτων, καθώς και στις αρχές της παρούσας έκδοσης. Στο δεύτερο μέρος περιλαμβάνεται η κριτική έκδοση των κειμένων και η απόδοσή τους στη Νεοελληνική. Στη συνέχεια ακολουθεί ο σχολιασμός των ποιημάτων, στο πλαίσιο του οποίου εξετάζονται ποικίλα φιλολογικά, γλωσσικά, προσωπογραφικά και ιστορικά ζητήματα αλλά και θέματα που αφορούν τη βυζαντινή τέχνη, ενώ το τελευταίο μέρος περιλαμβάνει τρία ευρετήρια (Index nominum, Index verborum notabilium και Index locorum).
Πολιορκίες και αλώσεις στα βυζαντινά ρητορικά και αγιολογικά κείμενα
Authors: Τσιαπλές Γεώργιος
Published: August 2021

Η παρούσα διατριβή ασχολέιται με τις περιγραφές πολιορκιών και αλώσεων πόλεων στα βυζαντινά ρητορικά και αγιολογικά κείμενα. Από την πρώιμη βυζαντινή περίοδο μέχρι την τελική κατάρρευση της Κωνσταντινούπολης ρήτορες και συγγραφείς αγιολογικών κειμένων συνέταξαν μια σειρά από έργα με αφορμή την πολιορκία ή την άλωση κάποιας βυζαντινής πόλης. Σκοπός της διατριβής δεν είναι μόνο να καταγράψει τα συγκεκριμένα κειμένα, αλλά να εξετάσει τις εικόνες, τα μοτίβα και το σκοπό συγγραφής τους.
Ρύπανση εσωτερικού περιβάλλοντος από υπομετρικά σωματίδια με ελεγχόμενες συνθήκες αερισμού σε κτίρια
Authors: Δόριζα Παρασκευή
Published: August 2021

Στην παρούσα διδακτορική διατριβή διερευνάται η πειραματική και θεωρητική αξιολόγηση της ποιότητας του εσωτερικού περιβάλλοντος σε κτίρια κατοικιών και σχολεία σε περιοχές της Αττικής με διαφορετικά χαρακτηριστικά μικροκλίματος. Πραγματοποιήθηκαν εκτενείς πειραματικές μετρήσεις αέριων ρύπων ενώ ιδιαίτερη έμφαση δόθηκε στην καταγραφή και ανάλυση των συγκεντρώσεων αιωρούμενων σωματιδίων (PM) με σκοπό τον προσδιορισμό των πηγών δημιουργίας τους. Βρέθηκε ότι τα PM εξαρτώνται σε μεγάλο βαθμό από τις δραστηριότητες των χρηστών στα εσωτερικά περιβάλλοντα των κτιρίων αλλά και από τον βαθμό αερισμού τα επίπεδα του οποίου αποτυπώθηκαν εκτενώς σε φυσικά αεριζόμενες σχολικές αίθουσες. Επιπλέον βρέθηκαν σημαντικές θετικές συσχετίσεις μεταξύ PM και αερομεταφερόμενων μυκήτων. Η προσωπική αξιολόγηση της ποιότητας εσωτερικού περιβάλλοντος και η αποτύπωση συμπτωμάτων άρρωστου κτιρίου μέσω έρευνας ερωτηματολογίων αλλά και η διερεύνηση της παραγωγικότητας των χρηστών του κτιρίου σε σχέση με τα επίπεδα των αέριων ρύπων αποτέλεσε ακόμα μία σημαντική παράμετρο μελέτης. Βρέθηκε ότι η θερμοκρασία ήταν καθοριστικός παράγοντας για την ικανοποίησή των μαθητών με την ποιότητα του εσωτερικού αέρα και επιπλέον διαπιστώθηκε η αρνητική επίδραση των αυξημένων συγκεντρώσεων CO2 στην παραγωγικότητά τους. Οι συγκεντρώσεις PM προσομοιώθηκαν με τη χρήση μαθηματικού μοντέλου απ' όπου διαπιστώθηκε ικανοποιητική συσχέτιση προβλεπόμενων και μετρούμενων τιμών, υπολογίστηκε ο ρυθμός εκπομπής ΡΜ10 από την παρουσία των μαθητών και επιπλέον έγινε πρόταση για την καταλληλότερη διαχείριση των διδακτικών περιόδων.